b'\n_START_ARTICLE_\nMensendieck\n_START_PARAGRAPH_\nMensendieck er en gymnastikform, der har fokus p\xc3\xa5 den gode holdning som grundlag for hensigtsm\xc3\xa6ssige og ergonomiske vaner i hverdagen.\n_START_SECTION_\nBess Mensendieck\n_START_PARAGRAPH_\nMensendieck er opkaldt efter den hollandsk-amerikanske Bess Marguerite de Varel Mensendieck (1864-1957). Hendes far var ingeni\xc3\xb8r og fra ham l\xc3\xa6rte hun, hvor stor betydning et rigtigt og godt fundament har for en bygning. Den viden og indsigt overf\xc3\xb8rte hun p\xc3\xa5 logisk vis til den menneskelige krop, vores holdning og vores brug af muskler. _NEWLINE_Bess Mensendieck v\xc3\xa6rnede om sit privatliv. Vi ved dog, at hun levede det meste af sit liv alene, efter at hun tidligt var blevet enke. Hun havde dog en tro f\xc3\xb8lgesvend i assistenten Miss Amy (Anne Marie) Meusser._NEWLINE_Bess Mensendiecks interesse for den menneskelige krop blev vakt, da hun som ung kvinde rejste til Paris, for at blive billedhugger. Her undrede hun sig over de levende modellers holdning contra de harmoniske linjer i de klassiske gr\xc3\xa6ske skulpturer. Denne undren f\xc3\xb8rte til hendes \xc3\xb8nske om at blive klogere p\xc3\xa5 den menneskelige anatomi. Det eneste sted, en kvinde kunne komme ind p\xc3\xa5 l\xc3\xa6gestudiet i slutningen af 1800 tallet, var Schweitz, s\xc3\xa5 hun uddannede sig til l\xc3\xa6ge ved universitetet i Zurich. Hun har givetvis v\xc3\xa6ret en af de f\xc3\xb8rste kvindelige l\xc3\xa6ger._NEWLINE_Efter l\xc3\xa6gestudiet rejste hun igen til Paris, hvor hun kom i kontakt med l\xc3\xa6ger, der arbejdede videre med forskeren C.B. Duchennes (de Boulogne) resultater. Han havde forsket i musklers reaktion p\xc3\xa5 elektrisk p\xc3\xa5virkning, og havde fundet ud af, at en elektrisk impuls kunne fremkalde en muskelsammentr\xc3\xa6kning p\xc3\xa5 samme vis, som en besked sendt fra hjerne til muskel. Han havde samtidig udtalt, at en bevidst brug af musklen ville skabe st\xc3\xb8rre resultater. _NEWLINE_Det var denne udtalelse, der fik Bess Mensendieck til at konkludere, at s\xc3\xa5 m\xc3\xa5tte en verbal instruks fra en underviser kunne fremkalde den bevidste muskelsammentr\xc3\xa6kning hos eleven. Med det som udgangspunkt begyndte hun at opbygge sit gymnastiksystem, og hun fik lov at udv\xc3\xa6lge sine f\xc3\xb8rste elever blandt patienter p\xc3\xa5 et parisisk hospital. Prim\xc3\xa6rt poliopatienter. Resultaterne viste sig at v\xc3\xa6re s\xc3\xa5 gode, at hun efterf\xc3\xb8lgende blev inviteret til at forel\xc3\xa6se p\xc3\xa5 flere europ\xc3\xa6iske og amerikanske universiteter. Da Mensendiecken var p\xc3\xa5 sit h\xc3\xb8jeste blev den praktiseret i omkring 60 lande og i USA p\xc3\xa5 mange skoler, blandt andet som fysisk tr\xc3\xa6ning p\xc3\xa5 Yale-universitetet._NEWLINE_\xe2\x80\x9dVi b\xc3\xb8r v\xc3\xa6nne os til at \xe2\x80\x9dse\xe2\x80\x9d vort legeme som en bygning\xe2\x80\x9d, skrev hun i bogen De daglige bev\xc3\xa6gelsers sk\xc3\xb8nhed fra 1934. Hun skrev endvidere: \xe2\x80\x9dI den langsomme udvikling fra dyrets horizontale til menneskets oprejste stilling er det trin endnu ikke n\xc3\xa5et, hvor legemsbygningen helt af sig selv forbliver oprejst. Vi m\xc3\xa5 tv\xc3\xa6rtimod v\xc3\xa6re p\xc3\xa5 vagt, hvis vi skal kunne bevare den legemsbygning rank, som stadigv\xc3\xa6k trues, s\xc3\xa5vel af det civiliserede livs vaner og pligter, som af alderens overgreb. Vor oprejste legemsbygning er underkastet de samme fysiske og mekaniske love som ethvert andet bygningsv\xc3\xa6rk. At tale om arkitekt for en bygning, der allerede er bygget, lyder som en paradoks, men man forst\xc3\xa5r det, hvis man g\xc3\xb8r sig klart, at det ansvar, der p\xc3\xa5hviler os overfor vor legemsbygning, er en vedholdende arkitkekts, fremfor en bygmesters.\xe2\x80\x9d Herefter beskriver hun, hvordan kroppen skal v\xc3\xa6re i ligev\xc3\xa6gt, og hvordan denne ligev\xc3\xa6gt har fundament i f\xc3\xb8ddernes og benenes stilling. Med andre ord, s\xc3\xa5 kan man omskrive en Mensendieck instrukt\xc3\xb8r og underviser til en verbal kropsarkitekt._NEWLINE_Bess Mensendieck forklarer videre, at det er vigtigt, at alt, der bev\xc3\xa6ger sig, skal bev\xc3\xa6ge sig i overensstemmelse med fysikkens og mekanikkens grundlove. Hvis det stod til Bess Mensendieck, skulle b\xc3\xb8rn allerede i skolen l\xc3\xa6re navne, funktion og placering af muskler, og hendes vision var, at allerede i skolen skulle en ingeni\xc3\xb8r l\xc3\xa6re eleverne de fysiske og mekaniske love og med eleverne drage paraleller mellem \xe2\x80\x9dlegemsmaskinen\xe2\x80\x9d og andre \xe2\x80\x9dbev\xc3\xa6gelsesmaskiner\xe2\x80\x9d som barnet kender._NEWLINE_En af dem, der var interesset i Bess Mensendiecks metode, var kejser Wilhelm 2. af Tyskland. Han var utilfreds med hofdamernes d\xc3\xa5rlige holdning og struttende maver, hvilket han \xc3\xb8nskede, at der skulle g\xc3\xb8res en indsats imod. Derfor bad han Bess Mensendieck om at undervise ved hans hof, s\xc3\xa5 hofdamerne der, kunne blive lige s\xc3\xa5 graci\xc3\xb8se som hofdamerne ved Europas andre hoffer._NEWLINE_Officielt begyndte Bess Mensendieck at uddanne instrukt\xc3\xb8rer i 1905 i Potsdam i Tyskland. Senere oprettede hun flere skoler i Tyskland, i Belgien, i Holland, I Danmark, i \xc3\x98strig og i Norge.\n_START_SECTION_\nMensendieck i dag\n_START_PARAGRAPH_\nEssensen i Mensendieck er i dag fokus p\xc3\xa5 god holdning som grundlag for hensigtsm\xc3\xa6ssige ergonomiske vaner i hverdagen. Mensendieck gymnastik er rolige bev\xc3\xa6gelser med bevidst brug af specifikke muskler, under omhyggelig instruktion af en uddannet Mensendieck instrukt\xc3\xb8r. P\xc3\xa5 denne m\xc3\xa5de bruges i Mensendiecken flere sanser, den auditive \xe2\x80\x93 l\xc3\xa6rerens verbale instrukser, den visuelle \xe2\x80\x93 eleven f\xc3\xb8lger muskler og bev\xc3\xa6gelserne i ryg-, front- og sidespejle, den kin\xc3\xa6stetiske \xe2\x80\x93 eleven skal bevidst m\xc3\xa6rke efter, hvordan bev\xc3\xa6gelsen opleves og udf\xc3\xb8res._NEWLINE_If\xc3\xb8lge Bess Mensendieck er det vigtigt, at kroppen er i balance og at tyngdepunktet i st\xc3\xa5ende stilling er omkring korsbenet, os sacrum. Hun arbejdede derfor med en udgangsstilling, hvor lodlinjen i frontalplanet, det vil sige personen set fra siden, i st\xc3\xa5ende stilling skal g\xc3\xa5 lige foran \xc3\xb8ret, gennem skulder, albue, lillefinger n\xc3\xa5r h\xc3\xa5ndfladen vender bagud, midt gennem hofteled, kn\xc3\xa6led og lige forrest i ankelleddet. Set forfra, i medianplanet, skal lodlinjen g\xc3\xa5 gennem n\xc3\xa6sen, brystbenet, navlen, skambenet og lande midt mellem de paralelle f\xc3\xb8dder. _NEWLINE_P\xc3\xa5 Bess Mensendiecks tid udf\xc3\xb8rte eleverne \xc3\xb8velserne uden t\xc3\xb8j, foran store spejle, for at eleven ogs\xc3\xa5 selv kunne se musklerne under udf\xc3\xb8relse af \xc3\xb8velserne. Helt s\xc3\xa5 langt i afkl\xc3\xa6dningen g\xc3\xa5r man ikke i dag._NEWLINE_I dag undervises der prim\xc3\xa6rt i Mensendieck i Danmark, Holland og Norge,\n_START_SECTION_\nMensendieck i Danmark\n_START_PARAGRAPH_\nUndervisning er individuelt baseret, hvilket betyder alene eller sm\xc3\xa5 hold p\xc3\xa5 op til maksimum 6 deltagere. I Danmark st\xc3\xa5r en Mensendieck elev i trusser og evt. bh foran ryg-, front- og sidespejlene, hvilket giver b\xc3\xa5de elev og instrukt\xc3\xb8r de bedste muligheder for at studere musklerne i funktion. Det giver ogs\xc3\xa5 optimale muligheder for at eleverne med egne \xc3\xb8jne kan f\xc3\xb8lge udviklingen i holdningen og rettelser forst\xc3\xa5s langt bedre, n\xc3\xa5r man kan se, hvad det er, der rettes._NEWLINE_Undervisningen foreg\xc3\xa5r udelukkende hos privat praktiserende Mensendieck instrukt\xc3\xb8rer. Der ydes ikke tilskud fra den danske sygesikring eller Sygesikringen Danmark._NEWLINE_Danske Mensendieck instrukt\xc3\xb8rer er specialiseret i tr\xc3\xa6ning af brystopererede kvinder, graviditets- og barselstr\xc3\xa6ning og naturligvis tr\xc3\xa6ning af d\xc3\xa5rlige rygge._NEWLINE_Der er i dag i Danmark ca. 60 Mensendieck instrukt\xc3\xb8rer._NEWLINE_1925 blev Dansk Mensendieck Forbund dannet og \xc3\xa5ret efter, var Bess Mensendieck for f\xc3\xb8rste gang p\xc3\xa5 bes\xc3\xb8g i Danmark._NEWLINE_Den f\xc3\xb8rste danske instrukt\xc3\xb8r blev uddannet i Holland i 1921-22 og frem til 1941 blev der uddannet flere danske instrukt\xc3\xb8rer i b\xc3\xa5de USA og Holland. I 1954 kom Bess Mensendieck selv til Danmark, hvor hun i Aalborg uddannede 2 hold Mensendieck instrukt\xc3\xb8rer. Dette var ikke efter aftale med Dansk Mensendieck Forbund, der havde f\xc3\xa5et tilladelsen af Bess Mensendieck til at uddanne danske instrukt\xc3\xb8rer. Dansk Mensendieck Forbund mente derfor, at Bess Mensendieck br\xc3\xb8d sit eget l\xc3\xb8fte og aftale med forbundet, hvilket der p\xc3\xa5 det tidspunkt blev skrevet en del avisartikler om._NEWLINE_Uddannelsen til Mensendieck instrukt\xc3\xb8r var i Danmark en privatbetalt uddannelse. De f\xc3\xb8rste instrukt\xc3\xb8rer blev uddannet hos allerede praktiserende instrukt\xc3\xb8rer. Senere overtog Dansk Mensendieck Forbund uddannelsen via forbundets skole.\n_START_SECTION_\nMensendieck i Norge.\n_START_PARAGRAPH_\nI Norge sker uddannelsen p\xc3\xa5 H\xc3\xb8gskolen i Oslo. Man s\xc3\xb8ger ind p\xc3\xa5 fysioterapeut uddannelsen og v\xc3\xa6lger p\xc3\xa5 ans\xc3\xb8gningen, hvorvidt man \xc3\xb8nsker studieretning fysioterapi eller studieretning Mensendieck, da de to studieretninger har separat optag p\xc3\xa5 uddannelsen. De to studieretninger har dog en del f\xc3\xa6llesundervisning, prim\xc3\xa6rt basisfag som anatomi, fysiologi, patologi og Public Health._NEWLINE_Efter eksamen skal de studerende gennemf\xc3\xb8re et \xc3\xa5rs turnustjeneste. F\xc3\xa6rdiguddannede f\xc3\xa5r de studerende offisielt tittel af fysioterapeut, men ofte kaldes de Mensendieckfysioterapeut. Uddannelsen gir en bachelorgrad, der efterf\xc3\xb8lgende kan udvides til en mastergrad i helsefag. _NEWLINE_I Norge undervises i Mensendieck p\xc3\xa5 st\xc3\xb8rre hold, og med elever i tr\xc3\xa6ningst\xc3\xb8j.\n_START_SECTION_\nMensendieck i Holland.\n_START_PARAGRAPH_\nI Holland arbejder Mensendieck instrukt\xc3\xb8rer i privat praksis, p\xc3\xa5 hospitaler og plejehjem. Uddannelsen til Mensendieck terapeut er 4 \xc3\xa5rig og foreg\xc3\xa5r p\xc3\xa5 The Amsterdam Medical Centre.'